b'\n_START_ARTICLE_\nZyklon B\n_START_PARAGRAPH_\nZyklon B var varemerket for et middel mot skadedyr med virkestoffet bl\xc3\xa5syre. Fra 1941 ble det brukt til gassing av mennesker i flere av nazistenes tilintetgj\xc3\xb8relsesleirer. Det tyske kjemiselskapet IG Farben var sentral i produksjonen av Zyklon B, ved at selskapet hadde en kontrollerende aksjepost i firmaet Degesch, som produserte Zyklon B._NEWLINE_Zyklon B besto av sm\xc3\xa5 kuler eller skiver av trefiber eller lignende por\xc3\xb8st materiale, som var impregnert med flytende bl\xc3\xa5syre. Produktet ble markedsf\xc3\xb8rt i lufttette bokser, og bl\xc3\xa5syren fordampet raskt n\xc3\xa5r boksene ble \xc3\xa5pnet og innholdet kom i kontakt med luft._NEWLINE_Zyklon B var alts\xc3\xa5 et husholdningsprodukt opprinnelig markedsf\xc3\xb8rt til bekjempelse av skadedyr. Ogs\xc3\xa5 i nazitysklands konsentrasjonsleire ble Zyklon B brukt til desinfeksjon. Etter hvert ble stoffet tatt i bruk til \xc3\xa5 utf\xc3\xb8re massedrap._NEWLINE_Zyklon B ble hovedsakelig benyttet til massedrap i gasskamrene i Auschwitz-Birkenau og i utryddelsesleiren Majdanek. I de andre utryddelsesleirene ble ofrene avlivet ved hjelp av CO-holdig eksos, blant annet ved bruk av gassvogner.'